Nefnd til að samþætta öldrunarþjónustu í Stykkishólmi Kristján Þór Júlíusson heilbrigðisráðherra hefur skipað starfshóp sem gera á tillögur um samstarf Stykkishólmsbæjar , Heilbrigðisstofnunar Vesturlands ( HVE ) og velferðarráðuneytisins með það að markmiði að samhæfa stofnanaþátt öldrunarþjónustu á svæðinu . Starfshópnum er ætlað að styðjast við skýrslur og samantektir sem unnar hafa verið á síðustu misserum varðandi endurskipulagningu öldrunarþjónustu í Stykkishólmi . Þess er jafnframt vænst að tillögur starfshópsins taki mið af því að samþætting öldrunarþjónustu styrki alla starfsemi HVE í Stykkishólmi . Formaður starfshópsins er Jóhanna F. Jóhannsdóttir , tilnefnd af Heilbrigðisstofnun Vesturlands . Aðrir nefndarmenn eru Lárus Ástmar Hannesson , tilnefndur af Stykkishólmsbæ og Sturla Böðvarsson , án tilnefningar . Varamenn eru Hrafnhildur Jónsdóttir , tilnefnd af Heilbrigðisstofnun Vesturlands og Guðlaug Ágústsdóttir , tilnefnd af Stykkishólmsbæ .